養生
作者：陸游
朝代：宋

paragraphs: 稟賦本不强，四十已遽衰。
藥裹不離手，對酒盤無梨。
豈料今八十，白間猶黑絲。
咀嚼雖小艱，幸未如牛呞。
昔雖學養生，所遇少碩師。
金丹既茫昧，鸞鶴安可期。
惟有庖丁篇，可信端不疑。
愛身過拱璧，奉以無缺虧。
孽不患天作，戚惟憂自詒。
攣躄豈不苦，害猶在四支。
二豎伏膏肓，良醫所不治。
衣巾視寒燠，飲食節飽饑。
虎兕雖在傍，牙爪何由施。
老人不妄語，聊賦養生詩。